Árangur af starfi Amnesty International og mannréttindabaráttunnar er margs konar . Lög eru sett til verndar mannréttindum , komið er í veg fyrir lagabreytingar sem ógna mannréttindum , réttlæti næst , aftökur eru stöðvaðar , fólk er leyst úr haldi og fyrirtækjum gert að virða mannréttindi . Þátttaka þín í mannréttindabaráttunni skiptir máli . Í lok ársins er ekki úr vegi að skoða þær góðu fréttir sem hafa komið árið 2019 en þær sýna hvernig samtakamátturinn getur haft áhrif til hins betra . Í hverjum mánuði á árinu urðu jákvæðar breytingar víðs vegar um heiminn . Svona hafði þrýstingur áhrif á mannréttindi í heiminum árið 2019 . Janúar Til minningar um Julián Carillo , umhverfisverndarsinna sem var myrtur í október 2018 , birti Amnesty International samantekt : Caught between bullets and neglect , um hvernig stjórnvöld í Mexíkó höfðu brugðist skyldu sinni að vernda baráttufólk í umhverfismálum . Nokkrum klukkustundum eftir birtinguna voru tveir grunaðir handteknir fyrir morðið á Julián . Það sýndi þau fljótvirku áhrif sem Amnesty International getur haft á réttlæti . Þingið í Angóla samþykkti endurskoðun á refsilöggjöf . Tekið var út ákvæði er var iðulega túlkað á þann hátt að samkynhneigð sambönd væru refsiverð . Þar var þó ekki látið við sitja því öll mismunun gegn fólk vegna kynhneigðar var gerð refsiverð . Angóla var fyrsta landið árið 2019 til að gera það ! Samþykkt var mikilvæg löggjöf í Ástralíu sem auðveldar flóttafólki í haldi á Manus-eyjum og Nárú að sækja lífsnauðsynlega læknismeðferð í Ástralíu . Þetta mikilvæga skref náðist með samstarfi Amnesty International við fjölda einstaklinga og samtaka en ekki síst starfi flóttafólksins sjálfs og hugrekki þess . Abdul Aziz Muhamat , súdanskur flóttamaður og aðgerðasinni sem var í haldi á Manus-eyjum frá árinu 2013 , hlaut Martin Ennals verðlaunin . Verðlaunin eru veitt þeim sem hafa verið framúrskarandi í mannréttindabaráttunni . Barátta hans náði alþjóðlegri athygli eftir að Amnesty International vakti athygli á henni . Fyrr á þessu ári fékk Abdul loks stöðu flóttamanns í Sviss og varanlegt landvistarleyfi . Tayseer Salman al-Najjar , blaðamaður og ljóðskáld frá Jórdaníu , var leystur úr haldi í Abu Dabi í Sameinuðu arabísku furstadæmunum . Hann var handtekinn árið 2015 eftir að hafa sett athugasemd á Facebook þar sem hann gagnrýndi Sameinuðu arabísku furstadæmin og lofaði mótstöðuafli á Gaza . Eiginkona Tayseer sagði Amnesty International : „ Þið hafið verið eins og fjölskylda okkar Tayseer . Takk fyrir stöðugan stuðning ykkar . “ Rahaf Mohammed al-Qunun , 18 ára kona frá Sádi-Arabíu , fékk vernd og aðgang að Flóttamannastofnun í Taílandi eftir að hafa flúið ofbeldi , misbeitingu og dauðahótanir frá fjölskyldu sinni í Sádi-Arabíu . Áframhaldandi barátta Amnesty International átti þátt í þeim ánægjulegu málalokum að henni var veitt alþjóðleg vernd í Kanada þar sem hún er nú örugg . Hakeem al-Araib , fótboltamaður og flóttamaður , fékk loks að snúa aftur til síns heima í Melbourne eftir 76 daga í haldi í Taílandi . Hann var fæddur í Barein og handtekinn við komu sína til Bangkok þann 27. nóvember 2018 þar sem hann hafði , fyrir mistök , verið skráður á lista hjá Interpol . Hakeem hafði opinberlega gagnrýnt yfirvöld í Barein . Herferð Amnesty International fyrir frelsi hans ásamt fleirum varð að hreyfingu á samfélagsmiðlum í þremur heimsálfum undir myllumerkinu #SaveHakeem . Fótboltamenn , Ólympíuþátttakendur og frægt fólk sýndu stuðning með þátttöku sinni ásamt 165.000 einstaklingum . Eftir alþjóðlega athygli og herferð Amnesty International var hætt við aftöku á Israa al-Ghomgham , baráttukonu , fyrir friðsamlega þátttöku í mótmælum . Hún er enn í fangelsi og Amnesty International heldur áfram að kalla eftir því að hún verði leyst úr haldi án tafar . Amnesty International kallaði eftir því að sjálfstjórnarsvæði Kúrda í Írak myndi falla frá ákærum gegn fjölmiðlafólki og aðgerðasinnum sem voru handtekin að geðþótta í kjölfar mótmæla . Í sömu viku var allt fólkið leyst úr haldi og sjálfstjórn Kúrda sendi frá sér yfirlýsingu um að það hefði verið gert vegna ákalls Amnesty International . AFRICOM viðurkenndi í fyrsta sinn að óbreyttir borgarar í Sómalíu hefðu fallið eða særst í loftárásum þeirra eftir að Amnesty International birti rannsókn sína : The Hidden US War in Somalia , Civilian Casualties from Air Strikes in Lower Shabelle . Skýrslan leiddi til þess að rannsókn hófst á loftárásunum og endaði með því að birt voru gögn frá bandaríska hernum sem staðfestu að þeir vissu um frekara mannfall óbreyttra borgara í fjölmörgum loftárásum í Sómalíu . Árið 2013 var fréttaljósmyndarinn Shawkan fangelsaður fyrir að taka myndir af lögreglunni beita ofbeldi á mótmælum í Kaíró . Hann stóð frammi fyrir dauðarefsingu fyrir að vinna vinnuna sína . Eftir fimm ára þrýsting á egypsk stjórnvöld var Shawkan loks leystur úr haldi . ÞRJÁR BARÁTTUKONUR LEYSTAR ÚR HALDI í SÁDI-ARABÍU Þrjár baráttukonur fyrir mannréttindum voru leystar úr haldi í Sádi-Arabíu . Þær leiddu baráttu fyrir réttindum kvenna til að keyraog binda enda á mismunun gegn konum . Íslandsdeild Amnesty International tók mál þeirra fyrir í SMS-aðgerðanetinu þar sem 820 einstaklingar svöruðu ákallinu um að stöðva herferð stjórnvalda gegn mannréttindasinnum , þar á meðal þessum baráttukonum . Ungliðahreyfingin safnaði einnig 326 undirskriftum í tveimur aðgerðum sumarið 2018 . Tin Maung Kyi , aðgerðasinni , var leystur úr haldi eftir sex mánuði í fangelsi . Hann hafði verið handtekinn fyrir mótmæli þar sem hann kallaði eftir því að alþjóðasamfélagið myndi handtaka háttsetta aðila í her Myanmar . Nokkrum dögum eftir að Amnesty International og önnur samtök bentu á að drög að lögum gegn tölvuglæpum í Írak myndu grafa alvarlega undan tjáningarfrelsinu ákvað íraska þingið að draga frumvarpið til baka og staðfesti að áhyggjur samtakanna hefðu komist til skila . Mannréttindaráð Sameinuðu þjóðanna samþykkti tímamótaályktun til viðurkenningar á mikilvægi umhverfisverndarsinna . Að auki var kallað eftir því að ríki veittu ungu fólki öruggt umhverfi fyrir framtak þess í málum eins og í þágu loftslagsmála . FRAMFARIR Í RANNSÓKN Á MORÐI Á BARÁTTUKONU í BRASILÍU Rétt um ár var liðið frá morði Marielle Franco , þekktri baráttukonu fyrir mannréttindum í Brasilíu , þegar lögreglan handtók tvo einstaklinga í tengslum við morðið . Þetta voru fyrstu framfarirnar í málinu en Amnesty International hafði kallað eftir frekari aðgerðum í árlegri herferð samtakanna , Þitt nafn bjargar lífi ( áður Bréf til bjargar lífi ) , frá því árið 2018 . Vitalina Koval , ein af baráttukonum fyrir mannréttindum í herferð okkar Þitt nafn til bjargar lífi 2018 ( áður Bréf til bjargar lífi ) , skipulagði fjöldafund kvenna í Uzhgorod í vesturhluta Úkraínu sem haldinn var án vandkvæða þann 8. mars síðastliðinn á alþjóðadegi kvenna . Lögreglan veitti vernd á fundinum sem var mikilvægt því árið 2017 og 2018 var Vitalina skotmark hóps hægri-öfgasinna á samskonar fjöldafundi án verndar lögreglu . Þökk sé víðtækum þrýstingi innanlands sem og utan , þar á meðal herferð Amnesty International , var gripið til viðeigandi aðgerða til að tryggja öryggi á fundinum í ár . Saksóknari í Morelos í Mexíkó hefur hafið rannsókn á morði Samir Flores Soberanes sem var skotinn á heimili sínu í Mexíkó í febrúar . Hann hafði verið opinskár í andstöðu sinni gegn verkefni í orkumálum vegna umhverfissjónarmiða . Að auki hafa nokkrir aðilar í sömu hreyfingu og Samir tilheyrði fengið vernd í Mexíkó . Fyrir tveimur árum dró Esther Kiobel ásamt þremur konum Shell , stærsta olíufyrirtæki í heimi , fyrir dómstóla eina ferðina enn í baráttu sem hefur staðið í tuttugu ár . Hún telur að Shell hafi átt þátt í því að eiginmaður hennar hafi verið tekinn af lífi án dóms og laga í Nígeríu . Amnesty International færði Esther yfir 30 þúsund stuðningskveðjur vegna baráttunnar . Í apríl kvað dómstóll í Hag í Hollandi upp bráðabirgðaúrskurð konunum í hag . Samkvæmt úrskurðinum hefur dómstóllinn lögsögu yfir málinu og málið er ekki fyrnt . „ Við fögnum áfangasigri Esther Kiobel , Victoria Bera , Blesseing Eawo og Charity Levula . Hugrekki þeirra og þrautseigja var ástæðan fyrir því að við náðum þetta langt , “ segir Mark Dummet , rannsakandi á sviði viðskipta og mannréttinda . Mósambískur blaðamaður , Amade Abubaca , var handtekinn að geðþótta í janúar og haldið í einangrun í 90 daga . Hann var leystur úr haldi til reynslu eftir herferð Amnesty International honum til stuðnings . Amade á enn yfir höfði sér fangelsisdóm . Í kjölfar útgáfu á árlegri skýrslu Amnesty International um dauðarefsingar tilkynnti forseti Miðbaugs-Gíneu að stjórnvöld þar í landi ætli sér að leggja fram frumvarp um afnám dauðarefsingarinnar . Síðasta aftakan í Miðbaugs-Gíneu fór fram í janúar 2014 en nokkrum dögum síðar voru aftökur stöðvaðar tímabundið í landinu . Stjórnarskrárdómstóll Suður-Kóreu kvað upp tímamótaúrskurð þar sem stjórnvöldum var fyrirskipað að afglæpavæða og gera umbætur á ströngum lögum um meðgöngurof . Það þarf að vera búið að endurskoða lögin fyrir lok ársins 2020 . Þetta er mikill sigur fyrir jafnrétti , réttindi kvenna og sjálfsákvörðunarrétt á eigin líkama . Tveir blaðamenn Reuters í Myanmar , Wa Lone og Kyaw Soe Oo , voru leystir úr haldi án skilyrða í maí eftir náðun forseta landsins . Þeir höfðu þá afplánað rúmlega 500 daga af sjö ára dómi . Blaðamennirnir voru að rannsaka fjöldamorð á tíu Róhingjum af hálfu öryggissveita Myanmar þegar þeir voru handteknir í desember 2017 . „ Ég vil þakka öllum þeim sem hjálpuðu okkur í fangelsinu og þeim sem kölluðu eftir lausn okkar víðsvegar að úr heiminum . Ég get ekki beðið eftir því að fara aftur á fréttastofuna . “ Wa Lone , annar blaðamannanna , fyrir utan fangelsið við fréttafólk þegar hann var leystur úr haldi . SMS-félagar Amnesty International kölluðu eftir lausn Wa Lone og Kyaw Soe Oo sumarið 2018 . Þrýstingur um mannréttindi átti þátt í að Alþjóða Knattspyrnusambandið ( FIFA ) ákvað að hætta við áform um fjölgun liða í 48 á heimsmeistaramótinu í Katar árið 2022 . Amnesty International í samvinnu við önnur félagasamtök , verkalýðsfélög , aðdáendur og leikmannahópa vakti athygli á því að þessi fjölgun gæti þýtt að enn frekar yrði brotið á mannréttindum farandverkafólks til að byggja ný mannvirki . Þessi árangur sýnir hverju samvinna getur áorkað og hvernig við getum beitt þrýstingi á áhrifamikil samtök til að virða mannréttindi . Forseti Gambíu , Adama Barrow , mildaði dauðarefsingu 22 fanga og var henni breytt í lífstíðarfangelsi . Þetta kom í kjölfar þess að sendisveit Amnesty International fór til Gambíu til að afhenda stjórnvöldum ráð um tíu leiðir til að vernda mannréttindi . Meðal þeirra var afnám dauðarefsingarinnar og að milda alla dauðadóma í lífstíðarfangelsi . Alþjóðaheilbrigðisstofnunin hætti að flokka trans sem geðsjúkdóm og hegðunartruflun . Það þýðir að trans fólk er ekki lengur talið vera með geðsjúkdóm . Amnesty International hefur frá árinu 2014 kallað eftir því að trans fólk sé ekki álitið vera með geðsjúkdóm og fái viðurkenningu á að vera það sjálft . Taívan var fyrst til að lögleiða hjónaband samkynhneigðra í Asíu eftir að söguleg lög voru samþykkt þann 17. maí . Viku síðar fór fram fyrsta hjónavígsla einstaklinga af sama kyni í landinu . Í samvinnu við hinsegin samtök í Taívan hefur Amnesty International barist fyrir þessari útkomu í mörg ár . Að auki var ættleiðing samkynhneigðra para lögleidd , þó með ákveðnum skilyrðum . Þetta eru gífurlega mikilvæg skref fyrir réttindi hinsegin fólks í Asíu og fagnaðarefni fyrir Amnesty International og stuðningsfólk þessa baráttumáls . Júní Lög um kynrænt sjálfræði voru samþykkt á Íslandi en þannig tók Ísland mikilvægt skref í áttina að stöðu í fremstu röð í málefnum hinsegin fólks . Lögin afnema úreltar kröfur um lagalega kynskráningu og tryggja kynrænt sjálfræði fyrir trans fólk þar sem horfið hefur verið frá því að krefjast geðgreiningar á svokölluðum „ kynáttunarvanda “ til að fá lagalega viðurkenningu á kyni . Intersex einstaklingar sem hafa náð sextán ára aldri fengu einnig vernd en vöntun er enn á vernd fyrir intersex börn . Íslandsdeild Amnesty International þakkar samvinnuna sem hún átti við hagsmunahópa sem og þeim tækifærum sem gáfust til að eiga samtal við íslensk stjórnvöld . Íslandsdeildin heldur áfram að þrýsta á stjórnvöld og krefjast þess að börn sem fæðast með ódæmigerð kyneinkenni njóti mannréttinda og að borin sé full virðing fyrir líkamlegri friðhelgi þeirra og sjálfsákvörðunarrétti . Ný lög í Grikklandi kveða nú á um að kynlíf án samþykkis er nauðgun . Danmörk hefur skuldbundið sig til að feta í sömu fótspor . Þrotlaus barátta og hugrekki þolenda nauðgana og annarra hafa hrundið af stað breytingum víðs vegar í Evrópu . Ísland var fyrst Norðurlandanna til að breyta lögunum á þessa leið . Amnesty International gaf út skýrslu um stöðu mála í Danmörku og þrýstu netákallsfélagar á dönsk stjórnvöld að gera breytingar . Úrskurður hæstarréttar í Botsvana um afglæpavæðingu á samböndum samkynhneigðra varð að veruleika eftir mikla baráttu ýmissa samtaka , þeirra á meðal Amnesty International . Samtök samkynhneigðra fóru með málið fyrir dómstóla til að fá skorið úr um hvort refsilög sem banna „ ónáttúrleg brot “ og „ ósiðsamleg athæfi “ samrýmdust stjórnarskránni . Þessi lög , sem eru arfleifð frá nýlendutímanum , bönnuðu kynferðislegar athafnir milli fullorðinna einstaklinga af sama kyni og sköpuðu umhverfi þar sem mismunun , áreitni og ofbeldi gegn einstaklingum sem taldir voru samkynhneigðir voru látin viðgangast . Eftir að athygli var vakin á máli Murtaja Qureiris , ungs manns í Sádi-Arabíu , var hætt við aftöku hans . Hann hafði verið handtekinn 13 ára gamall fyrir brot sem hann átti að hafa framið þegar hann var 10 ára . Amnesty International hefur barist fyrir því að stöðva vopnaflutning til átakasvæða í Jemen . Breskur dómstóll kvað upp tímamótaúrskurð í maí þess efnis að ákvörðun breskra stjórnvalda um að leyfa vopnaflutninga til Sádi-Arabíu væri ólögmæt . Samtökin Campaign Against Arms Trade ( CAAT ) höfðuðu dómsmál vegna þessarar ákvörðunar stjórnvalda árið 2016 . Amnesty International , Human Rights Watch og Right Watch UK komu inn í dómsmálið í febrúar 2017 . Bandaríska þingið samþykkti einnig að stöðva vopnasölu að verðmæti 8 milljarða til Sádi-Arabíu og Sameinuðu arabísku furstadæmanna . Belgía dró til baka leyfi fyrir vopnaútflutningi til Sádi-Arabíu og kallaði eftir rannsókn í kjölfar þess að Amnesty International sýndi fram á að belgísk vopn væru notuð af vopnuðum hópum á svæðinu . Sviss og Ítalía fylgdu í kjölfarið . Tom Ciotkowski , breskur aðgerðasinni fyrir mannréttindum , var ákærður fyrir óhlýðni og árás fyrir að taka upp myndband af hrottalegri framkomu lögreglu þegar hann var sjálfboðaliði í þágu flótta - og farandfólks í franska bænum Calais . Tom var loks sýknaður . „ Það verður að binda enda á fjandsamlegar aðstæður farandsfólks . Þess í stað verður að finna lausn á ástandinu sem byggir á samkennd , “ segir Tom Ciotkowski . Oyub Titiev , baráttumaður fyrir mannréttindum var leystur úr haldi í Téténíu eftir eitt og hálft ár bak við lás og slá . Oyub var dæmdur í fimm ára fangelsi fyrir falskar ákærur . Stuðningsaðilar Amnesty International víðs vegar um heiminn kölluðu eftir lausn hans í kringum heimsmeistarmótið í Rússlandi árið 2018 . „ Ég er þakklátur öllum þeim sem studdu mig , án ykkar aðstoðar hefði ég ekki verið leystur úr haldi . Enn og aftur , eitt stórt takk ! “ Greta Thunberg , loftslagsaðgerðasinni , og Friday for Future-hreyfing skólabarna voru heiðruð með viðurkenningu Amnesty International , Sendifulltrúi samviskunnar , árið 2019 . Þetta er æðsti heiður samtakanna og viðurkenning fyrir forystu og hugrekki í þágu mannréttinda . Júlí Í áheyrn bandaríska þingsins staðfesti framkvæmdastjóri Google að fyrirtækið hefði hætt við Dragonfly , leynilegt verkefni til að þróa leitarvél sem myndi auðvelda kínverskum stjórnvöldum strangt eftirlit og ritskoðun á netinu . Amnesty International ásamt fjölda starfsfólks Google kallaði eftir því að hætt yrði við verkefnið . Netákallsfélagar Íslandsdeildar Amnesty International voru á meðal þeirra . Amnesty International náði þeim árangri að stöðva tímabundið fyrstu aftökur í Sri Lanka í 43 ár með fjölmiðlaathygli , stuðningi við mótmæli og þrýstingi á stjórnvöld . Hæstiréttur mun í lok október fara yfir stöðu málsins á ný en núna í desember hafa aftökur enn ekki átt sér stað . Netákallsfélagar Íslandsdeildar Amnesty International voru á meðal þeirra sem kölluðu eftir stöðvun á aftökum . Ályktun Íslands í Mannréttindaráði Sameinuðu þjóðanna vegna stöðu mannréttinda á Filippseyjum var samþykkt . Þetta er í fyrsta skipti í sögu ráðsins sem lögð er fram ályktun um Filippseyjar . Íslensk stjórnvöld sýndu ábyrgð í verki með því að leggja fram ályktunina og þar með fylgja eftir frumkvæði í gagnrýni sinni á filippseysk stjórnvöld . Með samþykkt ályktunarinnar lýsir mannréttindaráð yfir áhyggjum sínum af ástandinu á Filippseyjum og hvetur stjórnvöld meðal annars til að stöðva aftökur án dóms og laga og draga þá til ábyrgðar sem hafa staðið fyrir slíku . Ágúst Mohamed Mkhaïtir , bloggari í Máritaníu , var leystur úr haldi en hann hafði verið dæmdur til dauða og honum haldið í fangelsi að geðþótta í rúm fimm ár eftir að hafa birt bloggfærslu sem fjallaði um mismunun byggða á erfðastétt í landinu . „ Án ykkar framtaks hefði ég aldrei verið leystur úr haldi . Á þessum fimm árum í fangelsinu sá ég sólina aðeins í sex skipti . Margt hefur breyst á síðustu fimm árum og ég er enn að aðlagast lífinu utan fangelsisins . Núna er ég frjáls og það er von mín að ég geti haldið áfram skólagöngu minni . “ Það var sigur fyrir mannréttindi þegar Evelyn Hernández var sýknuð fyrir rétti 19. ágúst síðastliðinn . Hún var 21 árs þegar neyðartilvik á heimili Evelyn í apríl 2016 leiddi til fósturmissis hennar . Starfsfólk á vakt tilkynnti Evelyn Hernández til lögreglu þegar hún kom á sjúkrahús til aðhlynningar . Hún var dæmd í 30 ára fangelsi fyrir morð . Meðgöngurof er ólöglegt í öllum tilvikum í El Salvador . Konur sem lenda í neyðartilvikum á meðgöngu hafa í mörgum tilfellum verið sakfelldar fyrir brot á þessum lögum . Í áratugi hefur Amnesty International beint kastljósi sínu að víðtækri mismunun sem konur í Sádi-Arabíu hafa þurft að þola vegna kúgandi kerfis sem skyldar konur til að lúta að forsjá karlmanna . Í ágúst tilkynnti Sádi-Arabía miklar umbætur á sumum af þeim skorðum sem settar voru á konur , þar á meðal leyfi til að fá sitt eigið vegabréf og gera konum þannig kleift að ferðast án samþykkis karlkyns forráðamanns . Breytingarnar veita konum einnig rétt til að skrá hjónaband , skilnað , fæðingu og dauðsfall auk þess að fá aðgang að fjölskyldugögnum . Þessar breytingar eru fagnaðarefni en Amnesty International heldur áfram að berjast fyrir lausn kvenna sem sitja í fangelsi fyrir kvenfrelsisbaráttu sína . Alejandra Barrera , trans kona og aðgerðasinni , var leyst úr haldi þann 6. september eftir tæp tvö ár í varðhaldi . Alejandra flúði ofbeldi fyrir að vera trans kona í El Salvador og sótti um alþjóðlega vernd í nóvember 2017 í Bandaríkjunum . Mánuði síðar var hún sett í varðhald hjá bandarísku innflytjenda - og tollgæslunni . Lausn hennar er árangur margra aðila en ekki síst vegna stöðugs þrýstings Amnesty International . Alejandra þakkaði Amnesty International og samstarfsaðila okkar Translatin @ Coalition . „ Jafnvel þó ég hafi ekki hitt ykkur , þá er það mér heiður að senda ykkur þessi skilaboð um kærleik , baráttu og hugrekki . Stuðningskveðjur ykkar gáfu mér styrk til að halda áfram þessari erfiðu baráttu . Þakka ykkur kærlega fyrir , ég mun halda áfram baráttunni . “ 1208 Netákallsfélagar Amnesty International skrifuðu undir mál hennar í júlí 2018 . Yfirvöld á Kýpur leyfðu Ahmed H , sýrlenskum karlmanni sem var ranglega sakfelldur í Ungverjalandi vegna misbeitingar á hryðjuverkalögum , að sameinast fjölskyldu sinni á ný í lok september . Rúmlega 24 þúsund einstaklingar tóku þátt í herferð Amnesty International #BringAhmedHome til að kalla eftir því að Kýpur leyfði honum að snúa aftur heim . Íslandsdeild Amnesty International vakti athygli á málinu árið 2017 eftir að hann var dæmdur í 10 ára fangelsi og safnaði undirskriftum til stuðnings máli hans . Hajar Raissouni var handtekin af marokkósku lögreglunni 31. ágúst síðastliðinn grunuð um að hafa gengist undir meðgöngurof þrátt fyrir að engar sannanir lægju fyrir . Hún var handtekin fyrir utan læknamiðstöð í Rabat ásamt unnusta sínum , lækni og tveimur starfsmönnum læknamiðstöðvarinnar . Grunur lék á að handtaka hennar hafi verið af pólitískum toga og tengst störfum Hajar í blaðamennsku . Hún ásamt hinum sem voru handtekin voru leyst úr haldi 16. október . Mál hennar hafði vakið athygli mannréttindasamtaka innanlands sem og utan . Þrýstingur Amnesty International átti þátt í lausn hennar og ýtti undir umræðu um réttindi kvenna og tjáningarfrelsi í Marokkó . Mál hennar var í netákalli Íslandsdeildar Amnesty International í september . Þann 22. október 2019 , var hætt við allar málsóknir vegna meðgöngurofs á Norður-Írlandi . Bresk stjórnvöld eru skyldug til að tryggja að reglugerð fyrir öruggt meðgöngurof verði tilbúin 31. mars 2020 . Það þýðir m.a. að felldar verða niður allar ákærur í máli móður sem stóð frammi fyrir fangelsisvist fyrir kaup á lyfjum til meðgöngurofs handa 15 ára dóttur sinni . Þann 17. ágúst var háskólakennarinn Firew Bekele handtekinn og ákærður samkvæmt harkalegum hryðjuverkalögum ( e. Anti-Terrorism Proclamation ) Eþíópíu . Lögin hafa verið notuð til að bæla niður andstöðu . Firew Bekele er ákærður fyrir að skrifa bók sem gagnrýnir forsætisráðherra Eþíópíu , Abiy Ahmeden , en hann neitar að hafa skrifað bókina . Yfirmaður mannréttindaráðs Eþíópíu heimsótti hann í fangelsi og kallaði eftir lausn hans í kjölfar þess að Amnesty International gaf út ákall um mál hans . Mál Firew Bekele var hluti af SMS-aðgerðaneti Íslandsdeildarinnar í september . Lögreglan verndaði trans aðgerðasinna í höfuðborg Úkraínu í göngu sinni á minningardegi trans fólks . Lögreglan kom í veg fyrir að hópar , sem hafa opinberlega verið með hatursorðræðu gegn trans fólki , næðu að trufla viðburðinn eins og þeir höfðu ætlað sér . Árið áður hafði lögreglan ekki veitt þátttakendum vernd sem varð til þess að haturshópar náðu að koma í veg fyrir viðburðinn .